OSNOVNA ŠKOLA ANTUN GUSTAV MATOŠ TOVARNIK

PRAVILNIK O SIGURNOJ I ODGOVORNOJ UPOTREBI INFORMACIJSKO – KOMUNIKACIJSKE TEHNOLOGIJE U ŠKOLI

Tovarnik, veljača 2021.

Na temelju članka 47. Statuta Osnovne škole Antun Gustav Matoš Tovarnik Školski odbor dana 05.02.2021. godine donosi

P R A V I L N I K O SIGURNOJ I ODGOVORNOJ UPOTREBI INFORMACIJSKO – KOMUNIKACIJSKE TEHNOLOGIJE U ŠKOLI

**1. Uvod**

**Članak 1.**

(1) Pravilnik o sigurnoj i odgovornoj upotrebi informacijsko – komunikacijske tehnologije u školi (u daljnjem tekstu: Pravilnik) izrađen je prema smjernicama dokumenta nastalog u sklopu projekta „e-Škole: Uspostava sustava razvoja digitalno zrelih škola“ (pilot projekt), a čiji je nositelj Hrvatska akademska i istraživačka mreža – CARNet.

**Članak 2.**

(1) Svrha ovog Pravilnika je jasno i nedvosmisleno određivanje načina prihvatljivog i dopuštenog korištenja informacijsko-komunikacijske tehnologije (u daljnjem tekstu: IKT) resursa Osnovne škole Antun Gustav Matoš Tovarnik (u daljnjem tekstu: Škola).

**Članak 3.**

(1) Škola koristi svoju IKT opremu i infrastrukturu te IKT opremu i infrastrukturu CARNnetove mreže. Ovaj Pravilnik primjenjuje se na svu IKT opremu i infrastrukturu u Školi i na sve njene korisnike.

**2. Osnovne sigurnosne odredbe**

**Članak 4.**

(1) IKT infrastruktura uključuje računalnu mrežu škole, mrežnu opremu i računalnu opremu. Korisnici IKT infrastrukture su učenici, učitelji, stručna služba škole, administrativno tehničko osoblje i povremeni korisnici (gosti) koji su dužni školsku opremu čuvati i pažljivo koristiti.

**Članak 5.**

(1) Radi unapređenja sigurnosti školske informatičke opreme i mreže svi djelatnici škole moraju se pridržavati uputa izdanih od strane školskog administratora sustava ili neke druge ovlaštene osoba, a učenici se moraju pridržavati uputa koje im daju učitelji.

**Članak 6.**

(1) Svi zaposlenici škole posjeduju AAI@EduHr korisnički račun te su dužni koristiti službenu e-mail adresu (ime.prezime@skole.hr) za komunikaciju, posebice u službenoj komunikaciji s nadležnim tijelima i drugim institucijama iz sustava znanosti i obrazovanja.

**Članak 7.**

(1) Javne informacije škole vezane su uz djelatnost Škole i Škola ih je dužna redovno objavljivati na svojim mrežnim stranicama.

(2) Povjerljive informacije su osobni podaci djelatnika, učenika i podaci koji se smatraju poslovnom tajnom. Škola postupa sa osobnim podacima sukladno Politici o zaštiti privatnosti objavljenoj na mrežnoj stranici Škole.

(3) Škola je dužna objaviti informacije o imenovanom službeniku za zaštitu osobnih podataka te njegov kontakt.

(4) Svi djelatnici škole moraju potpisati izjavu o tajnosti podataka koja je pohranjena u tajništvu Škole.

**Članak 8.**

(1) Učiteljima i drugim djelatnicima škole strogo je zabranjeno davati učenicima vlastite zaporke i digitalne identitete te zaporke za pristup računalnoj opremi i aplikacijama koje se koriste u Školi, a koje nisu namijenjene učenicima.

**Članak 9.**

(1) Sva računala Škole posjeduju besplatne antivirusne programe ili su zaštićena antivirusnom zaštitom implementiranom u operativnom sustavu.

**Članak 10.**

(1) Odlukom Ministarstva znanosti i obrazovanja sve osnovne i srednje škole koje su spojene na CARNetovu mrežu automatski su uključene i u sustav filtriranja nepoćudnih sadržaja tako što se onemogućuje prikaz mrežnih stranica određene kategorije. Svim korisnicima IKT opreme i infrastrukture zabranjeno je zaobilaženje lozinki ili filtriranja sadržaja.

**Članak 11.**

(1) Svako nepridržavanja pravila koje nije u skladu s Pravilnikom učenici i drugi djelatnici prijavljuju ravnatelju Škole.

(2) Ozbiljniji incidenti prijavljuju se CARNetovom CERT-u, preko obrasca na mrežnoj stranici www.cert.hr“

**3. Školska IKT oprema i održavanje**

**Članak 12.**

(1) U školi je u tijeku izgradnja lokalne računalne mreže sukladno planu projekta e-Škole, čija je primarna uloga sveobuhvatna pokrivenost bežičnim signalom cijele školske zgrade uz postavljene zahtjeve za mrežnim performansama u svakoj učionici. Pristup bežičnoj mreži definirat će se sukladno pravilima projekta e-Škole.

**Članak 13.**

(1) Zbrinjavanja računalnog otpada koji nastaje u Školi provodi se dva puta godišnje predajom istog ovlaštenom koncesionaru za EE otpad, o čemu je Škola dužna obavijestiti sve djelatnike.

**Članak 14.**

(1) Na školskim računalima koriste se samo licencirani programi preuzeti od strane ovlaštene osobe u Školi s web portala Centar za preuzimanje Microsoft proizvoda.

(2) Ukoliko postoji potreba na računalima se mogu instalirati programi za koje je Škola kupila licence te besplatni programi koji nemaju ograničeno prvo upotrebe.

**Članak 15.**

(1) Održavanje računala u informatičkoj učionici u nadležnosti je učitelja informatike, koji instalira programe i nadzire učeničke radnje na računalu.

(2) Učenici ne smiju ništa instalirati na računala bez odobrenja učitelja informatike.

**4. Reguliranje pristupa IKT opremi**

**Članak 16.**

(1) Školskoj računalnoj mreži pristupaju svi djelatnici i učenici Škole. Nakon dovršetka izgradnje bežične mreže, omogućit će se pristup i drugim korisnicima (posjetiteljima), ali uz odgovarajuću autentifikaciju korisnika prema pravilima definiranim projektom e-škole.

**Članak 17.**

(1) Učitelji i ostalo osoblje imaju pristup zajedničkom računalu smještenom u zbornici.

**Članak 18.**

(1) Svaki učitelj zadužen je za računalo u svoj učionici, a administrativno osoblje i stručna služba Škole za računala u svojim radnim prostorima.

**Članak 19.**

(1) Sva računala u prostorima Škole imaju postavljenu zaporku pohranjenu u tajništvu Škole.

(2) Svi korisni dužni su postaviti korisničku zaporku prema slijedećoj preporuci: da zaporka ne bude kraća od šest (6) znakova ili deset (10), da ima kombinaciju malih/velikih slova, brojki i sl.

**Članak 20.**

(1) Informatička učionica se zaključava i koristi se samo za potrebe nastave informatike, te za edukativne radionice namijenjene učenicima i učiteljima Škole koje zahtijevaju pristup računalima uz prethodni dogovor sa ravnateljem Škole i učiteljem informatike.

**Članak 21.**

(1) Učenici koriste računala samo na nastavi informatike u informatičkoj učionici.

(2) Pristup aplikacijama i internetskim sadržajima određuje isključivo učitelj informatike.

(3) Učenici uz odobrenje učitelja smiju koristiti svoje privatne uređaje u školi, ali samo uz izričito dopuštenje predmetnog učitelja (Članak 36., stavak (1))

**5. Sigurnost korisnika**

**Članak 22.**

(1) Kako bi se održao korak s trendovima u korištenju IKT-a, kao i s nadolazećim prijetnjama računalnoj sigurnosti, Škola mora redovito organizirati različite oblike edukacije učenika, ali i cijelog školskog kolektiva.

(2) Učenike se redoviti educira o važnosti sigurnosti na internetu kroz edukativne radionice (Članak 28. stavak (1)).

**Članak 23.**

(1) Korisnici u radu sa sustavom (računalima i drugim servisima koji zahtijevaju prijavu) moraju voditi računa da kod prijave ne otkriju svoje podatke za prijavu.

(2) Nakon završetka rada na računalu obavezno korisnici se moraju odjaviti iz svih sustava u koje su se prijavili.

**Članak 24.**

(1) Svi učenici i djelatnici škole posjeduju svoj elektronički identitet koji dobili iz sustava AAI@Edu.hr i obavezuju se čuvati svoje podatke. Učenicima se podaci o elektroničkom identitetu izdaju nakon upisa u školu, a djelatnicima pri zapošljavanju. Učenicima prestaju prava nad elektroničkim identitetom kada završe sa svojim školovanjem, a djelatnicima prestankom rada u školskom sustavu.

**Članak 25.**

(1) Ne postoje specifične zabrane vezane uz preuzimanje datoteka na lokalna računala te moguće pokretanje izvršnih datoteka, osim pravila definiranih ovim Pravilnikom te vezanih uz etičko korištenje IKT-a.

**6. Prihvatljivo i odgovorno korištenje IKT-a**

**6.1.Ponašanje na internetu**

**Članak 26.**

(1) Svi djelatnici i učenici škole odgovorni su za svoje ponašanje u virtualnom svijetu te se prema drugim korisnicima moraju ponašati pristojno, ne vrijeđati ih niti objavljivati neprimjerene sadržaje.

**Članak 27.**

(1) Svi djelatnici i učenici škole dužni su se pridržavati osnovnih Pravila poželjnog ponašanja u Internet zajednici, što se još naziva i 'internetskim bontonom' ili 'Netiquette'. Škola je poveznicu na ovaj skup pravila objavila na mrežnoj stranici škole te ih tako učinila dostupnim svim svojim korisnicima.

**Članak 28.**

(1) Učenike se kroz nastavu informatike, satove razrednika, ali i druge predmete mora podučiti o Pravilima lijepog ponašanja na internetu (Nettiquete), te o Pravilima sigurnog ponašanja na internetu.

**6.2.Autorsko pravo i dijeljenje datoteka**

**Članak 29.**

(1) Sve korisnike potiče se da potpisuju materijale koje su sami izradili koristeći neku licencu poput Creative Commons, ali i da poštuju tuđe radove.

**Članak 30.**

(1) Strogo je zabranjeno tuđe radove predstavljati kao svoje, preuzimati zasluge za tuđe radove i nedopušteno preuzimati tuđe radove s interneta.

(2) Korištenje tuđih materijala s interneta mora biti citirano, obavezno navodeći autora korištenih materijala te izvor informacije (poveznica i datum preuzimanja).

**Članak 31.**

(1) Izričito je zabranjeno svako nelegalno dijeljenje datoteka, odnosno kopiranje ili preuzimanje autorski zaštićenog materijala poput e-knjige, glazbe ili pak video sadržaja, gdje je zabranjeno daljnje distribuiranje i umnožavanje bez dozvole autora ili bez plaćanja naknade.

**Članak 32.**

(1) Obveza Škole je učenike i učitelje:

1. podučiti o autorskom pravu i intelektualnom vlasništvu.

2. podučiti i usmjeriti na korištenje licenci za zaštitu autorskog prava i intelektualnog vlasništva.

3. podučiti o načinima nelegalnog dijeljenja datoteka i servisima koji to omogućuju poput Torrent servisa, mrežnog mjesta koja zahtijevaju registraciju i plaćanje vrlo niske članarine za neograničeno preuzimanje digitalnog sadržaja i sl.

4. informirati o mogućim posljedicama nelegalnog korištenja, dijeljenja i umnažanja autorski zaštićenih materijala.

**6.3. Internetsko nasilje**

**Članak 33.**

(1) Svaki oblik internetskog zlostavljanja ili 'cyberbullyinga ' je strogo zabranjen i nedopušten. Postoje različiti oblici internetskog zlostavljanja:

* nastavljanja slanja e-pošte usprkos tome što netko više ne želi komunicirati s pošiljateljem
* otkrivanje osobnih podataka žrtve na mrežnim stranicama ili forumima
* lažno predstavljanje žrtve na internetu - slanje prijetećih poruka žrtvi koristeći različite internetske servise (poput Facebooka, Skypea, e-maila i drugih servisa za komunikaciju)
* postavljanje internetske ankete o žrtvi
* slanje virusa na e-mail ili mobitel
* slanje uznemirujućih fotografija putem e-maila, mms-a ili drugih komunikacijskih alata.

**Članak 34.**

(1) S učenicima koji prolaze ili pak uzrokuju relativno male oblike uznemiravanja koja nisu prouzročila veliku štetu Stručna služba Škole provodit će savjetodavni rad.

(2) Za svaki teži oblik zlostavljanja potrebno je izreći neku od disciplinskih mjera Škole. To se događa u slučajevima koji uključuju ozbiljne prijetnje prema drugim učenicima, a rezultiraju time da žrtva više ne želi ići u Školu ili pak ako se nasilje nastavi iako su već korištena druga neformalna sredstva.

**Članak 35.**

(1) Obveza Škole je:

* podučiti učenike i učitelje o mogućim oblicima internetskog nasilja.
* učenike i učitelje podučiti o tome kako prepoznati internetsko nasilje.
* izraditi strategiju odgovora na internetsko nasilje i to na blaži i teži oblik
* razviti nultu stopu tolerancije na internetsko nasilje.
* poticati izradu i objavljivati najkreativnije radove na temu internetskog nasilja da bi se potaknula svijest o temi među učenicima.

**6.4. Korištenje mobilnih telefona**

**Članak 36.**

(1) Učenicima je u školi zabranjeno korištenje mobitela za vrijeme nastave, osim u slučaju kada ga koriste kao nastavno pomagalo i pod nadzorom učitelja.

(2) Učenici mogu koristiti mobitel u slobodno vrijeme (mali odmor, veliki odmor).

(3) Škola ne preuzima odgovornost za gubitak mobitela.

**7. Završne odredbe**

**Članak 37.**

(1) Ovaj Pravilnik stupa na snagu danom donošenja.

KLASA: 003-05/21-01/1

URBROJ: 2188-94-21-01-01-21-1

Tovarnik, 05.02.2020.

Predsjednica Školskog odbora: Nevenka Kovačević

Ravnateljica: Ljjljana Bandić,